巫山十二峰二十五韻
作者：袁說友
朝代：宋

paragraphs: 巫山磊塊山林姿，一邱一壑貪成癡。
寸峰拳石瞥眼過，張皇攫覓惟憂遲。
東南佳山多秀麗，就中所欠雄與奇。
飽聞巫山冠巴峽，奇峰十二相參差。
昔年圖畫常一見，欲見此山無路之。
扁舟西泝上三峽，千巖萬壑爭追隨。
終朝應接已不暇，心目洞駭俱忘疲。
驀然鐘鼓高唐上，峰巒二六排旌旗。
一峰霞彩迥在望，一峰展翠開屏帷。
無心出岫雲吐色，偃蓋平巒松並枝。
仙蹤鶴駕羽衣近，壇石瑶臺閶闔低。
白雲一起鳳皇下，清泉四合蛟龍嬉。
羣峰角立變態異，一一大巧乾坤爲。
外堪擊拊試聲律，中含造化分四時。
天下名山亦多矣，未有列岫奇如茲。
九華一景固天巧，惜與江流相背馳。
南北兩峰喧衆口，妝抹却恨同西施。
何如此峰無限好，行行列列臨江湄。
烟雲漠漠出寸碧，風雨時時橫黛眉。
舟人漁子漫回首，騷士墨客勞支頤。
我來穿水入天去，貂裘章甫生塵緇。
昂頭見此大奇特，躋攀不上空嗟嘻。
吾將欲訪三島登九嶷，上蓬萊道山之壁，絕泰華終南之嵋。
飛鳬去舄嘯滄海，却來巫峽溫前詩。